প্রধানমন্ত্রীরদপ্তর
প্রধানমন্ত্রী আগামী ১০ই জুন গুজরাট সফর করবেন
প্রধানমন্ত্রী ৩ হাজার ৫০ কোটি টাকার একাধিক উন্নয়নমূলক প্রকল্পের ভিত্তিপ্রস্তর স্থাপন ও উদ্বোধন করবেন
সংশ্লিষ্ট অঞ্চলে জল সরবরাহের উন্নতি ও জীবনযাত্রার স্বাচ্ছন্দ্যের উপর নজর দিয়ে এই প্রকল্পগুলি গড়ে তোলা হবে
প্রধানমন্ত্রী এ.এম. নায়েক হেলথকেয়ার কমপ্লেক্স এবং নভসরিতে নিরালি মাল্টি স্পেশালিটি হাসপাতালের উদ্বোধন করবেন
একইসঙ্গে প্রধানমন্ত্রী আমেদাবাদের বোপালে আইএন-স্পেস এর সদর দপ্তরের উদ্বোধন করবেন
নয়াদিল্লি, ০৮ জুন, ২০২২
প্রধানমন্ত্রী শ্রী নরেন্দ্র মোদী আগামী ১০ই জুন গুজরাট সফর করবেন। সকাল ১০টা ১৫ মিনিট নাগাদ প্রধানমন্ত্রী নভসরিতে গুজরাট গৌরব অভিযান অনুষ্ঠানে একাধিক উন্নয়নমূলক উদ্যোগের ভিত্তিপ্রস্তর স্থাপন ও উদ্বোধন করবেন। বেলা ১২টা ১৫ মিনিট নাগাদ তিনি নভসরিতে নিরালি মাল্টিস্পেশালিটি হাসপাতাল এবং এ.এম. নায়েক হেলথ কেয়ার কমপ্লেক্সের উদ্বোধন করবেন। এরপর, বিকেল ৩টে ৪৫ মিনিট নাগাদ তিনি আমেদাবাদের বোপালে ইন্ডিয়ান ন্যাশনাল স্পেস প্রোমোশন অ্যান্ড অথরাইজেশন সেন্টার  – এর সদর দপ্তরের উদ্বোধন করবেন।
নভসরিতে প্রধানমন্ত্রী: প্রধানমন্ত্রী ‘গুজরাট গৌরব অভিযান’ শীর্ষক একটি কর্মসূচিতে অংশ নেবেন। অনুষ্ঠানে তিনি নভসরির আদিবাসী অঞ্চল খুদভেলে প্রায় ৩ হাজার ৫০ কোটি টাকার অর্থ মূল্যের একাধিক উন্নয়নমূলক প্রকল্পের উদ্বোধন ও শিলান্যাস করবেন। এর মধ্যে ৭টি প্রকল্পের উদ্বোধন, ১২টি প্রকল্পের ভিত্তিপ্রস্তর স্থাপন এবং ১৪টি প্রকল্পের ভূমিপুজো করা হবে। এই প্রকল্পগুলি সংশ্লিষ্ট অঞ্চলে জল সরবরাহের উন্নতিতে সাহায্য করার পাশাপাশি, জল সংযোগ বৃদ্ধি এবং জীবনযাত্রায় স্বাচ্ছন্দ্য আনতে সাহায্য করবে।
প্রধানমন্ত্রী তাপি, নভসরি এবং সুরাট জেলার বাসিন্দাদের জন্য ৯৬১ কোটি টাকা মূল্যের ১৩টি জল সরবরাহ প্রকল্পের ভূমিপুজো করবেন। তিনি নভসরি জেলার একটি মেডিকেল কলেজেরও ভূমিপুজো করবেন। প্রায় ৫৪২ কোটি টাকা ব্যয়ে এটি নির্মিত হবে। এই মেডিকেল কলেজ সংশ্লিষ্ট অঞ্চলের মানুষকে সাশ্রয়ী মূল্যে এবং মানসম্পন্ন চিকিৎসা পরিষেবাদানে সাহায্য করবে।
প্রায় ৫৮৬ কোটি টাকা ব্যয়ে নির্মিত মধুবন বাঁধ-ভিত্তিক আস্তল আঞ্চলিক জল সরবরাহ প্রকল্পের উদ্বোধন করবেন প্রধানমন্ত্রী। জল সরবরাহ ইঞ্জিনিয়ারিং ক্ষেত্রে দক্ষতায় এটি একটি বিস্ময়কর বিষয়। এছাড়াও, ১৬৩ কোটি টাকা মূল্যে ‘নল সে জল’ প্রকল্পের উদ্বোধন করবেন প্রধানমন্ত্রী। এই প্রকল্পগুলি সুরাট, নভসরি, ভালসাদ এবং তাপি জেলার বাসিন্দাদের নিরাপদ ও পর্যাপ্ত পানীয় জল সরবরাহ করবে।
প্রধানমন্ত্রী তাপি জেলার বাসিন্দাদের বিদ্যুৎ সরবরাহ করতে ৮৫ কোটি টাকারও বেশি ব্যয়ে নির্মিত বীরপুর ভায়ারা সাব-স্টেশনের উদ্বোধন করবেন। ভালসাদ জেলার ভাপি শহরের জন্য বর্জ্য জল শোধনের সুবিধার্থে ২০ কোটি টাকা মূল্যে ১৪ এমএলডি ক্ষমতাসম্পন্ন একটি বর্জ্য নিকাশি কেন্দ্রের উদ্বোধন করবেন। প্রধানমন্ত্রী নভসরিতে ২১ কোটি টাকারও বেশি ব্যয়ে নির্মিত সরকারি আবাসনের উদ্বোধন করবেন। তিনি পিপলাইদেবী-জুনার-চিচভিহির-পিপলদহদ থেকে নির্মিত সড়ক ও ডাং – এ প্রায় ১২ কোটি টাকা ব্যয়ে বিদ্যালয় ভবনের উদ্বোধন করবেন।
প্রধানমন্ত্রী সুরাট, নভসরি, ভালসাদ এবং তাপি জেলার বাসিন্দাদের বিশুদ্ধ পানীয় জল সরবরাহ করতে ৫৪৯ কোটি টাকা মূল্যের ৮টি জল সরবরাহ প্রকল্পের ভিত্তিপ্রস্তর স্থাপন করবেন। নভসরি জেলায় ৩৩ কোটি টাকা ব্যয়ে নির্মিত ফেরগাম এবং পিপখেদকে সংযোগকারী একটি প্রশস্ত রাস্তার ভিত্তিপ্রস্তর স্থাপন করা হবে। প্রায় ২৭ কোটি টাকা ব্যয়ে সুপা হয়ে নভসরি থেকে বারদলির মধ্যে আরেকটি চার লেনের সড়ক নির্মাণ করা হবে। প্রধানমন্ত্রী প্রায় ২৮ কোটি টাকা ব্যয়ে জেলা পঞ্চায়েত ভবন নির্মাণের জন্য ভিত্তিপ্রস্তর স্থাপন করবেন।
এ.এম. নায়েক হেলথ কেয়ার কমপ্লেক্সে প্রধানমন্ত্রী: প্রধানমন্ত্রী নভসরিতে নিরালি মাল্টিস্পেশালিটি হাসপাতাল এবং এ.এম. নায়েক হেলথ কেয়ার কমপ্লেক্সের উদ্বোধন করবেন। তিনি এই হেলথ কেয়ার কমপ্লেক্সে আয়োজিত একটি জনসভায় যোগ দেবেন। সেখান থেকে তিনি খারেল শিক্ষা কমপ্লেক্সের উদ্বোধন করবেন। অনুষ্ঠানে ভাষণ দেবেন তিনি।
আইএন-স্পেস সদর দপ্তরে প্রধানমন্ত্রী: প্রধানমন্ত্রী আমেদাবাদের বোপালে ইন্ডিয়ান ন্যাশনাল স্পেস প্রমোশন অ্যান্ড অথরাইজেশন সেন্টার  - এর সদর দপ্তরের উদ্বোধন করবেন। অনুষ্ঠানে মহাকাশ-ভিত্তিক কর্মকান্ড ও পরিষেবার ক্ষেত্রে কাজ করার বিষয় নিয়ে আইএন-স্পেস এবং বেসরকারি সংস্থাগুলির মধ্যে সমঝোতাপত্র বিনিময় হবে। মহাকাশ ক্ষেত্রে বেসরকারি সংস্থাগুলিকে উৎসাহদান ও সক্ষম করে তোলা সংশ্লিষ্ট ক্ষেত্রে একটি বড় সাফল্য নিয়ে আসবে এবং ভারতের প্রতিভাবান যুবদের জন্য সুযোগ-সুবিধার নতুন দরজা খুলে দেবে।
২০২০ সালের জুন মাসে আইএন-স্পেস প্রতিষ্ঠার কথা ঘোষণা করা হয়। মহাকাশ বিভাগে এটি একটি স্বশাসিত এবং এক জানালার নোডাল সংস্থা, যারা সরকারি-বেসরকারি উভয় সংস্থার মহাকাশ বিষয়ে কর্মকান্ডের প্রচার ও উৎসাহ দিয়ে থাকে।
CG/SS/SB
(